b'\n_START_ARTICLE_\nVanlig bj\xc3\xb8rkeflatvikler\n_START_SECTION_\nUtseende\n_START_PARAGRAPH_\nEn middelsstor (vingespenn 14-19 millimeter), gulbrun vikler. Arten er sv\xc3\xa6rt variabel i fargen og kan v\xc3\xa6re ganske vanskelig \xc3\xa5 skille fra eikeflatvikler (Acleris ferrugana), som ogs\xc3\xa5 varierer mye. Forvingen er jevnbred, ytterkanten er litt innbuktet bak spissen slik at den blir en tanke sigdformet. Grunnfargen er gjerne lys gulbrun. Midt p\xc3\xa5 ved framkanten er det gjerne tre svarte eller m\xc3\xb8rkbrune flekker, disse kan v\xc3\xa6re sammenvokst til en V-formet tegning. Bakvingen er hvit meg gr\xc3\xa5 pudring p\xc3\xa5 \xc3\xa5rene.\n_START_SECTION_\nLevevis\n_START_PARAGRAPH_\nLarvene utvikler seg p\xc3\xa5 bj\xc3\xb8rk (Betula spp.), enten inne i et sammenbrettet blad eller mellom to sammenspundne, holdt sammen med silke. De voksne sommerfuglene flyr gjerne i oktober, og igjen etter overvintring om v\xc3\xa5ren.\n_START_SECTION_\nUtbredelse\n_START_PARAGRAPH_\nArten er utbredt over praktisk talt hele Europa og ogs\xc3\xa5 i det nordlige Asia og Nord-Amerika. I Norge finnes den trolig over hele landet.'